
 Presseurop: “Guvernul a făcut de ruşine Ungaria” 
Parlamentul European a adoptat, pe 3 iulie, raportul deputatului Rui Tavares 
referitor la situaţia drepturilor fundamentale în Ungaria, cu 370 de voturi faţă de 
249, şi 82 de abţineri. Rezoluţia, votată după o dezbatere tensionată în ajun, a 
fost susţinută de stânga şi liberali, în timp ce cea mai mare parte a dreptei a 
votat împotrivă, arată Népszabadság. 
Raportul, consideră că “tendința sistemică și generală de a modifica în mod repetat 
cadrul constituțional și juridic în perioade de timp foarte scurte, precum și conținutul 
acestor modificări, sunt incompatibile” cu valorile europene. 
El preconizează totuşi punerea în practică a unui mecanism 
independent pentru a“controla respectarea uniformă a drepturilor 
fundamentale în toate statele membre” şi cere Conferinţei 
preşedinţilor Parlamentului să examineze posibilitatea de a se recurge 
la articolul 7.1 din Tratatul privind Uniunea Europeană în cazul în care 
răspunsurile autorităţilor maghiare tot nu ar satisface exigenţele 
tratatului. 
 Jurnalul:  
Jobbik solicită referendum pentru ieşirea Ungariei din UE 
Printr-o rezoluţie adoptată miercuri cu 370 de voturi pentru, 249 voturi împotrivă şi 82 
abţineri, Parlamentul European cere autorităţilor ungare să înlăture din Constituţie 
acele prevederi care au fost deja declarate ca neconstituţionale de către Curtea 
Constituţională, să aplice recomandările Comisiei de la Veneţia a Consiliului Europei, 
să asigure cea mai mare participare posibilă a tuturor părţilor la procesul 
constituţional şi să garanteze deplin independenţa sistemului juridic. Rezoluţia  mai 
cere Conferinţei Preşedinţilor din Parlamentul European (preşedintele şi liderii 
grupurilor politice) să “evalueze dacă este oportun să se recurgă la mecanismele 
prevăzute de Tratat, inclusiv articolul 7.1″, dacă răspunsul autorităţilor maghiare 
“pare să nu respecte” valorile UE. Articolul 7.1 din Tratat ar da posibilitatea 
Consiliului de Miniştri să stabilească dacă există un risc clar de încălcare gravă a 
valorilor UE. El prevede suspendarea unor drepturi ale statului-membru în cazul unei 
încălcări grave a valorilor europene. 
MSZP sprijină rezoluţia 
Solicitările Parlamentului European au fost dezbătute de liderii principalelor 
formaţiuni politice din Ungaria în şedinţa Parlamentului ungar de joi. Preşedintele 
socialiştilor de la MSZP, Mesterhazy Attila, consideră că rezoluţia PE nu este 
îndreptată împotriva Ungariei, ci a premierului Orban. “Domnule premier nu sunteţi 
egal cu poporul maghiar, nici cu Ungaria. Nimeni nu atacă Ungaria şi poporul 
maghiar în UE. Criticată este doar guvernarea dumneavoastră. Vorbiţi de colonizare, 
dar oare nu am agreat asta încă de la acceptarea condiţiilor de aderare din 2003, 
îngrădind suveranitatea noastră? Nu mai vorbim de colonizare când cheltuim 
fondurile europene? Nu ne deranjează când cheltuim 97% din banii altor contribuabili 
europeni, dar ne supărăm când ni se cere respectarea anumitor valori democratice 
fundamentale. Scenariul ieşirii din UE vă obligă să spuneţi clar care este modelul 
Ungariei: Austria sau Azerbaidjan? Occidentul sau Orientul?”, a subliniat Mesterhazy. 
Vona vrea ieşirea din UE 
Preşedintele partidului de extremă-dreapta Jobbik, Vona Gabor, s-a declarat 
dezamăgit de atitudinea socialiştilor.“Raportul, dezbaterea şi votarea rezoluţiei în 
Parlamentul European este o comedie. Jobbik îşi exprimă dezaprobarea faţă de 
imixtiunile externe în politica internă a Ungariei. Nu putem tolera aşa ceva. 
Considerăm ca fiind inacceptabilă atitudinea dezgustătoare a partidelor de stânga din 
Ungaria, care au susţinut şi s-au bucurat pentru aprobarea acestei rezoluţii. E nevoie 
de stomac pentru aşa ceva, iar ei îl au. Ce e rău pentru Ungaria, e bine pentru cei de 
stânga. Această rezoluţie aduce prejudicii grave independenţei şi libertăţii Ungariei şi 
este în totalitate nedreaptă. Dar acesta nu e prejudiciul suprem cauzat de UE 
Ungariei. Aici nu vorbim despre apărarea drepturilor democratice, cum 
încearcă să arate cei de stânga, nici despre lupta împotriva scăderii 
cheltuielilor la întreţinere, cum o numesc cei de dreapta, este doar o luptă 
pentru putere”.  
“Păcăleala UE” 
Vona consideră că a venit momentul ca cetăţenii ungari să decidă dacă mai vor 
Ungaria în Uniunea Europeană. “În faţa noastră se formează statele unite ale 
Europei. Aceasta nu este Uniunea Europeană gândită şi elaborată de membrii 
fondatori, nici cea cu care s-a păcălit poporul maghiar în 2003. Atunci ne-au 
promis că vom fi egali la masa Europei şi fiecare va aduce cu el ce are mai bun. 
Dar nu s-a întâmplat asta. Ungaria nu contează în comunitatea asta. Suntem un 
preş pentru picioarele europenilor. Ei au avut nevoie doar de încă o piaţă de 
desfacere pentru firmele europene, forţă de muncă ieftină şi un loc de 
depozitare a gunoiului. Ungaria se pierde tot mai mult în UE. Suntem martorii 
unui proces de colonizare.Maria Tereza spunea că oaia trebuie întâi hrănită si abia 
apoi tunsă. Ruşii au spus prima dată să le dăm oilor în cap, apoi să le hrănim şi să le 
tundem. Uniunea Europeană spune să nu dăm de mâncare oilor, direct să le 
tundem şi să le tăiem. În consecinţă, solicităm organizarea unui referendum pentru 
ieşirea Ungariei din UE. Cu experienţa ultimilor 10 ani, electoratul ungar este în 
măsură să meargă la vot şi să decidă dacă vrem să continuăm să călătorim în acest 
vapor în prag de scufundare”, a declarat Vona. 
“Nu ne vindem ţara străinilor!” 
În replică, premierul Viktor Orban a continuat să evoce o parte din motivele pentru 
care unii lideri europeni sunt supăraţi pe Ungaria şi o atacă pe toate căile 
posibile. “Vreau să subliniez că ne-am apărat ţara printr-o lege agrară, care 
interzice cetăţenilor străini să cumpere pământ în Ungaria. Amintesc aici şi 
faptul că am răscumpărat centralele hidro-electrice de la francezi, distribuţia de 
gaz de la germani, MOL-ul de la ruşi şi clubul Ferencvaros de la 
englezi. Rezoluţia adoptată permite Parlamentului European (PE) să îşi depăşească 
atribuţiile şi încalcă balanţa legislativă între UE şi statele membre. PE stabileşte 
abuziv noi criterii, introduce noi măsuri şi creează instituţii noi îngrădind astfel 
suveranitatea unui stat membru. Parlamentul European a depăşit limita şi a nesocotit 
legea de bază a UE. Ungaria reduce cheltuielile la întreţinere, iar acest lucru 
lezează interesele multinaţionalelor europene, care s-au îmbogăţit pe spatele 
familiilor maghiare. UE vrea să mărim preţurile la energie, noi le vom diminua 
în continuare. PE nu respectă statul de drept. Deputaţii de stânga care ne acuză azi 
sunt judecătorii care votează mâine”, a spus premierul ungar. 
Ruperea UE- un cataclism 
Orban a menţionat că problema Ungariei nu este Uniunea Europeană, ci forurile 
executive care o conduc. “UE are trei foruri executive: Parlamentul, Comisia şi 
Consiliul. Ungaria este atacată sistematic de toate cele trei foruri pentru refuzul 
de a mări cheltuielile de întreţinere pentru familiile maghiare. În toate cele trei 
foruri am transmis în scris că la toamnă vom diminua cu 10% cheltuielile la 
întreţinere, în ciuda opoziţiei lor.Concluzia este că Parlamentul European 
dăunează şi reprezintă un pericol pentru viitorul UE. Instituţia nu respectă nici o 
regulă şi, ca o veste bună pentru Jobbik, ea ar putea duce la scindarea UE. Ruperea 
UE ar însemna un cataclism, care ar duce milioane de oameni la înfometare pe 
cheltuiala altor milioane de europeni. Cât despre premisa că fondurile europene sunt 
nişte cadouri, vă anunţ că vorbim de ceea ce ni se cuvine nouă în baza contractului 
de aderare. Când vedeţi mesajul că această investiţie a fost realizată cu 
sprijinul UE, atunci să ştiţi că formal este adevărat, dar în realitate s-a realizat 
tot din banii dumneavoastră, pe care parţial i-aţi primit înapoi de la UE”, a 
încheiat Orban. 
Viktor Orban, în Parlamentul European: “Nu voi accepta să îmi transformaţi 
ţara într-o colonie”! 
Nesupunerea premierului ungar, Viktor Orban, continuă să dea mari bătăi de cap 
Uniunii Europene. Tentativele repetate ale Guvernului Orban de a modifica 
Constituţia sunt urmărite cu mare atenţie şi îngrijorare de liderii europeni. 
Dar Viktor Orban a calificat raportul eurodeputatului portughez Rui Tavares, 
adoptat în iunie de comisia pentru Libertăţi civile, justiţie şi afaceri interne, din 
Parlamentul European, ca fiind nedrept. Raportul Tavares cerea autorităţilor 
ungare, cu precădere, restaurarea deplină a statului de drept, respectarea 
independenţei justiţiei şi garantarea libertăţii de expresie, a libertăţii presei, a libertăţii 
cultelor religioase, a dreptului la proprietate, ca şi respectarea drepturilor minorităţilor. 
“Nu îmi fac iluzii. Ştiu că socialiştii, liberalii şi verzii vor vota împotriva Ungariei, iar 
prietenii noştri ne vor fi alături. Am venit în faţa dumneavoastră să vă transmit 
respectul meu. Am depus sub forma unui memorandum răspunsul Guvernului ungar 
la jignirile grave care s-au adus ţării noastre. Sunteţi profund incorecţi faţă de 
Ungaria şi poporul maghiar. Folosiţi în mod public dubla măsură, nu 
recunoaşteţi, ne subestimaţi şi luaţi în derâdere munca maghiarilor de a-şi 
reînnoi patria, deşi am depus eforturi consistente şi am muncit din greu ca să 
depăşim falimentul din startul crizei economice. Am început de foarte de jos, 
economia Ungariei prăbuşindu-se încă dinainte de cea a Greciei”, le-a spus Orban 
europarlamentarilor. 
“Ungaria se autofinanţează” 
“Doar două ţări au reuşit să îşi plătească datoriile, Ungaria este una dintre 
acestea. Ţara noastră se autofinanţează deja din pieţele financiare, în timp ce 
datoria de stat şi şomajul sunt în continuă scădere. Noi nu vrem să trăim din 
banii altor contribuabili europeni, ci vrem să stăm pe picioarele noastre, prin 
propria noastră economie. Ungaria a lucrat mereu în contravântul Parlamentului 
European. Uniunea Europeană vrea să impună un sistem de monitorizare care 
ar aduce un stat membru sub tutela ei. Este o direcţie periculoasă. Eu am trăit 
soarta Europei Centrale. Ştiu ce înseamnă să nu fim propriii noştri stăpâni, fiindcă 
departe, într-o altă ţară, alţii decid soarta noastră. Ştiu ce înseamnă să trăim drept 
cetăţeni de rang inferior. Timp de decenii am suportat ca cei puternici să abuzeze de 
puterea lor. Noi ştim ce înseamnă ca independenţa şi libertatea ţării noastre să nu fie 
respectate. M-am aliat cu cei care luptau împotriva comunismului pentru a pune 
capăt unui astfel de regim şi niciodată să nu mai fim nevoiţi să retrăim astfel de 
lucruri”, a declarat Orban în cadrul discursului său, citat de Hirtv. 
Doleanţe 
“În consecinţă, am venit să vă transmit că noi maghiarii nu vrem o Europă în care 
ţările de succes sunt pedepsite în loc sa fie premiate, nu vrem o Europă în care 
majoritatea de două-treimi este condamnată, în loc să fie respectată. Nu vrem o 
Europă în care suntem ţinuţi sub tutelă, iar libertatea ne este îngrădită, în loc să 
fie asigurată. Nu vrem o Europă în care cel puternic abuzează de puterea sa. Nu 
vrem o Europă în care se foloseşte dubla măsură, unde doar cel mic trebuie să 
îl respecte pe cel mare. Astfel, noi ne vom lupta cu toţi cei care aplică dubla 
măsură, abuzează de puterea lor şi care vor să ne transforme în cetăţeni de rang 
inferior. Ne vom lupta şi cu cei care vor să transforme Uniunea Europeană într-
un imperiu. Noi facem parte din acea categorie de milioane de oameni din Europa 
care nu susţin o supunere a Europei, ci pe cea a naţiunilor libere din Europa. 
Trăiască Uniunea Europeană a naţiunilor libere”, a mai spus Orban în cadrul 
discursului său. 
Reacţii contra-Orban 
Discursul lui Orban a generat replici tăioase. Şeful grupului social-democrat din PE, 
Hannes Swoboda, i-a reamintit premierului că, deşi prezintă un scenariu de succes, 
cetăţenii ungari continuă să părăsească ţara. “Ungaria este o ţară liberă, dar aşa a 
fost şi România împotriva căreia am demarat procedura de monitorizare”. 
Liberalul Gui Verhofstadt l-a acuzat pe premierul ungar că “lucrează împotriva 
Ungariei, în timp ce Parlamentul European apără democraţia maghiară. Premierul se 
poartă exemplar dacă luăm în considerare că de doi ani nu a mai zis nimic de 
naţionaliştii români şi slovaci”. Ulrike Lunacek susţine că modificarea Constituţiei a 
generat o atmosferă înfricoşătoare pentru minorităţile din Ungaria. “Peste tot 
încercaţi să renaşteţi regimul Horthy, atacând toate valorile europene de bază. 
Este nevoie de un nou mecanism de monitorizare”, a comentat Lunacek. Jaroslav 
Paska i-a reamintit premierului că “Uniunea Europeană nu poate tolera în interiorul ei 
un nou regim Lukaşenko sau de tip african”. 
Reacţii pro-Orban 
Au fost şi câteva luări de cuvânt pro-Orban, “Noi avem încredere în Ungaria. Ea 
este ţara libertăţii”, a spus Manfred Weber.“Dubla măsură este la ordinea de zi în 
Parlamentul European. Când Guvernul socialist a distrus Ungaria, aţi tăcut cu toţii, 
acum atacaţi Ungaria cu înverşunare”, a comentat europarlamentarul Antoni Legutko. 
“Eforturile Guvernului ungar ar trebui apreciate”, a adăugat Jaimer Mayor 
Oreja. “Respectarea statului de drept este o temă deosebit de importantă pentru 
toate instituţiile europene”, a subliniat Viviane Reding. Atmosfera în sală s-a încins la 
reacţia europarlamentarului Daniel Cohn-Bendit. Acesta a anunţat că el nu va 
permite nimănui să compare UE cu Uniunea Sovietică. “Ungurii ştiu totul mai bine, 
europenii sunt idioti, dar cum ajungem la Uniunea Sovietică?” 
“Sunt pricipala tinta a atacurilor antisemite” 
Replica lui Orban la atacurile venite din sală nu s-a lăsat aşteptată. “Există persoane 
cărora nu le place politica maghiară. Ei sunt banchierii, aflaţi în monopol, pe care o 
să îi impozităm în continuare, chiar dacă grupurilor de interese pe care le 
reprezentanţi nu le convine. Cât priveşte democraţia, vă reamintesc că din 1990, de 
când sunt alegeri libere, am câştigat, dar am şi pierdut alegeri. Aşa că nu avem 
nevoie de lecţii de democraţie de la nimeni. Cât priveşte antisemitismul din Ungaria, 
vă anunţ ca principala ţintă a atacurilor grupurilor radicale şi antisemite sunt chiar eu, 
în calitate de protector al comunităţii evreieşti din Ungaria. În tot mediul public, primul 
atacat sunt eu şi abia apoi compatrioţii evrei. 
Nu cunoaşteţi istoria noastră. Îngrădirea libertăţii poporului maghiar nu au reuşit-o 
nici sovieticii, nici comuniştii.Dacă vorbim de drepturile minorităţilor, Constituţia 
defineşte clar căsătoria ca fiind între un bărbat şi o femeie, iar tradiţia asta este 
de 4.000 de ani. Comparaţia dintre Uniunea Europeană şi Uniunea Sovietică 
este chiar interesantă. Bruxelles versus Moscova. În mod cert, pe vremea Uniunii 
Sovietice eu nu aş fi putut să îmi spun părerea la Moscova. Dacă aş fi reuşit, probabil 
nu mai ajungeam acasă. Nu putem pune semnul egal între cele două entităţi, dar 
nici nu putem uita vremurile când soarta şi deciziile Ungariei nu au fost lăsate 
în mâinile maghiarilor. Aşa cum încercaţi dumneavoastră acum, aşa încercau 
unii atunci să ne apere pe noi de noi înşine. Vă transmit clar: maghiarii nu au 
nevoie să fie apăraţi de ei înşişi. Noi suntem un popor democratic şi iubitor de 
libertate. Fiecare decizie a Parlamentului este una de partid. Cea legată de Ungaria 
va fi una a partidelor de stânga. Cei care ne sunt procurori, vor juca şi rolul de 
judecători. Eu nu voi accepta niciodată să îmi transformaţi patria într-o colonie 
politică a Uniunii Europene. Ungaria este o ţară liberă”, a încheiat Orban, 
smulgând numeroase aplauze în sală. 
Avertisment 
Autorităţile ungare trebuie să corecteze urgent orice încălcare a valorilor 
fundamentale ale Uniunii Europene, în caz contrar, liderii Parlamentului European vor 
lua în considerare opţiunea de a cere Consiliului UE să verifice dacă există un risc 
clar de încălcare gravă, au avertizat miercuri, la Strasbourg, parlamentarii europeni. 
Aceştia au mai cerut crearea unui grup la nivel înalt care să monitorizeze respectarea 
valorilor europene în toate statele membre. 
Nota noastra: 
Asadar, Viktor Orban s-a dus, a tunat si s-a intors. Parlamentul European a votat si s-
a mai facut un pas spremecanismul de supraveghere al statelor membre. Care, insa, 
nu se va aplica Ungariei, ca doar aceasta are rolul ei si este foarte protejata de 
Germania. Ci, cel mai probabil, Romaniei. 
Un indiciu: vestita Comisie de la Venetia nu a gasit nimic reprobabil in Constitutia 
Ungariei, inclusiv in ceea ce priveste pasajele legate de casatories si familie. Desi 
cele mai controversate schimbari nu la acel nivel au loc in Ungaria, ci la nivelul 
autocratiei orbaniste in plina desfasurare. 
In schimb, aceeasi Comisie este mult mai atenta si cu “spirit critic” chiar si fata de 
Constitutia Revizuita a USL-ului, desi nu atenteaza cu nimic la “valorile europene”, ba 
dimpotriva… 
 
 
 
 
